"Tumalano ya Kgololosego ya re, “thuto e kgolwane le katiso ya setegeniki di tla bulelwa botlhe ka dithuso le dibasari tsa puso tse di tla rebolelwang ba ba dirang sentle thata mo dithutong tsa bone.”Molaotheo le ona o tlhalosa gape gore, “Mongwe le mongwe o na le tshwanelo ya thuto e kgolwane e puso, ka mekgwa e e diregang, e tshwanetseng go dira gore e nne teng e bile e fitlhelesege.”Go lebilwe bogolo jwa dikgwetlho mo thutong e kgolwane, Moporesitente Jacob Zuma o atolositse Setlhopha sa Tiro sa Ditona ka go akaretsa le Tona ya Tlhaeletsano, ya Bonno jwa Batho, ya Matlotlo le ya Tlhabololo ya Loago."